Staatskaping-kommissie hoor klankopname oor ‘Zuma-gesprek’Angelo Agrizzi, voormalige bedryfshoof van Bosasa (Foto: Dimpho Maja/ANA) Die Zondo-kommissie van ondersoek na staatskaping het Donderdag ŉ klankopname gehoor wat na bewering die stem van Gavin Watson, uitvoerende hoof van Bosasa, is waarin hy spog hoe hy voormalige pres. Jacob Zuma sou beïnvloed om mense van sy keuse by belangrike staatsinstellings aan te stel. Die opname is deur Angela Agrizzi, voormalige operasionele hoof by Bosasa, gemaak. Agrizzi het vandeesweek voor die kommissie getuig oor hoe Bosasa na bewering talle regeringsbeamptes omgekoop het sodat die maatskappy winsgewende tenders kon bekom. Toe dié onderhandelinge onder die aandag van ondersoekers gekom het, het Bosasa na bewering senior aanklaers omgekoop om enige moontlike vervolging te verhoed, beweer Agrizzi. Donderdag het Agrizzi beweer Watson het R100 000 per maand aan adv. Nomgcobo Jiba, voormalige nasionale direkteur van openbare vervolging, betaal van 2012 af totdat Agrizzi einde 2016 by die maatskappy weg is. Dit is glo gedoen om noodsaaklike dokumente te bekom wat die Nasionale Vervolgingsgesag (NVG) bymekaargemaak het ter voorbereiding van die vervolging van Bosasa en sy begunstigdes. Toe Jiba egter onder die media se vergrootglas gekom het oor haar bedrywighede, het Watson glo druk op Jiba geplaas om die Bosasa-dossier in die hande te kry wat die Valke nie wou vrystel nie. Agrizzi het getuig hy het in Mei 2015 vir Watson vergesel na ŉ vergadering met Linda Mti, voormalige kommissaris van korrektiewe dienste. By dié vergadering het Watson glo gesê hy wou Zuma oortuig dat Jiba in gedrang is en ŉ risiko vir Bosasa inhou. Agrizzi het sonder Watson of Mti se medewete ŉ klankopname van die vergadering gemaak. Adv. Nomgcobo Jiba. Foto: GovernmentZA/Flickr In die nege minuut lange opname wat Agrizzi Donderdag aan die kommissie gespeel het, kan gehoor word hoe Watson namaak hoe hy met Zuma sal praat wanneer hy hom opdrag gee om “mense in die regering rond te skuif”. Watson praat in die opname oor hoe hy Zuma sou aanmoedig om Jiba te beskerm aangesien sy wel die vervolging van Bosasa probeer staak het, maar voormalige Valke-hoof Anwa Dramat het geweier om die dossier te oorhandig. Jiba het gevolglik die hoofaanklaer, Marijke de Kock, van die saak verwyder, maar sy “is teruggesmokkel” in 2012. “Ons moet hierdie ding beëindig, meneer die President,” sê Watson in die opname. “Ons moet die regte mense op die regte plek kry. [Voormalige Valke-hoof Berning] Ntlemeza is die regte ou by daardie plek. Nou moet ons die regte persoon by die NVG kry. Jy moet nou die regte besluite neem, jy het nie baie tyd nie. Dit is hoe ek met hom sal praat.” Watson sê verder in die opname hy wil nie adv. Willie Hofmeyr, voormalige hoof van die spesiale ondersoekeenheid (SOE), betrek nie, ondanks die feit dat “ek weet Willie is ŉ draadsitter en het al dinge vir jou gedoen, meneer die President” – omdat Hofmeyr en voormalige aanklaer Glynnis Breytenbach steeds met mekaar praat. Agrizzi beweer Watson het later daardie maand met Zuma vergader voordat Zuma Rusland toe gevlieg het. In Junie 2015 het Zuma adv. Shaun Abrahams as die nasionale direkteur van openbare vervolging aangestel. Abrahams het die aanklagte van meineed teen Jiba teruggetrek. Die kommissie het verdaag vir die week en sal Maandag hervat word wanneer Agrizzi sy getuienis voortsit.